อิหร่านต้องการคำมั่นจากสหรัฐฯ 'จะไม่ถอนตัวจากข้อตกลงนิวเคลียร์อีก' 
Talks to restore the nuclear deal between Iran and world powers are due to resume in Vienna on November 29
โฆษกกระทรวงการต่างประเทศอิหร่าน ซาอีด คาทิบซาเดห์ แถลงข่าวในวันจันทร์ว่า รัฐบาลกรุงวอชิงตันต้องรับประกันว่าจะไม่มีการถอนตัวออกจากสนธิสัญญาระหว่างประเทศนี้ ไม่ว่าจะเป็นรัฐบาลชุดไหน ดังเช่นที่เคยเกิดขึ้นในสมัยประธานาธิบดีโดนัลด์ ทรัมป์ เมื่อปี ค.ศ. 2018 ทั้งนี้ การเจรจาเพื่อรื้อฟื้นข้อตกลงด้านนิวเคลียร์ระหว่างอิหร่านกับชาติมหาอำนาจต่าง ๆ จะเริ่มขึ้นอีกครั้งที่กรุงเวียนนา ประเทศออสเตรีย ในวันที่ 29 พฤศจิกายนนี้ หลังจากระงับไปตั้งแต่เดือนมิถุนายน นายคาทิบซาเดห์ กล่าวว่า รัฐบาลอเมริกันต้องยกเลิกมาตรการลงโทษที่ไร้เหตุผลและผิดกฎหมายที่นำมาใช้กับอิหร่านเมื่อสามปีก่อนหลังจากที่สหรัฐฯ ถอนตัวออกจากสนธิสัญญานิวเคลียร์ดังกล่าว และว่า ความคืบหน้าในการเจรจาปลายเดือนนี้ขึ้นอยู่กับการยกเลิกมาตรการลงโทษของสหรัฐฯ โฆษกกระทรวงการต่างประเทศอิหร่าน กล่าวด้วยว่า จะไม่มีการจัดทำข้อตกลงที่ไม่สมบูรณ์ และว่า "อิหร่านจะตกลงในสัญญาที่ครบถ้วนเท่านั้น ไม่เช่นนั้นก็จะไม่ยอมตกลงอะไรเลย" เมื่อวันเสาร์ที่ผ่านมา รัฐมนตรีต่างประเทศอิหร่าน ฮอสเซน อาเมียร์-อับดอลลาห์เอียน กล่าวกับรัฐมนตรีต่างประเทศของรัสเซีย เซอร์เก ลาฟรอฟ โดยเตือนไปทางประเทศตะวันตกว่าให้ "อยู่บนความจริง" และหลีกเลี่ยงการเรียกร้องมากเกินไปต่ออิหร่าน ในการเจรจาที่จะมีขึ้นปลายเดือนนี้ ทั้งนี้ รัฐบาลอดีตประธานาธิบปีทรัมป์ถอนสหรัฐฯ ออกจากสนธิสัญญาด้านนิวเคลียร์กับอิหร่านเมื่อปี ค.ศ. 2018 โดยให้เหตุผลว่าเป็นสัญญาที่อิหร่านได้เปรียบ พร้อมประกาศใช้มาตรการลงโทษที่รุนแรงต่ออิหร่านอีกครั้ง วึ่งทางอิหร่านก็ตอบโต้ด้วยการเพิ่มกิจกรรมทางนิวเคลียร์มากขึ้นเช่นกัน